ai4bharat/Pralekha huggingface dataset:
உள்நாட்டு விமானப் போக்குவரத்து அமைச்சகம்
குஷிநகர் விமான நிலையத்திலிருந்து உள்நாட்டு விமான சேவைகள் தொடக்கம்
உத்தரப் பிரதேசத்தில் புதிதாகத் திறக்கப்பட்ட குஷிநகர் விமான நிலையத்தில் உள்நாட்டு விமான செயல்பாடுகள் தொடங்கியுள்ளன. 2021 நவம்பர் 26 அன்று தில்லி மற்றும் குஷிநகருக்கு இடையே உடானின் பிராந்திய இணைப்புத் திட்டத்தின் கீழ் முதல் விமானம் இயக்கப்பட்டது.
2021 அக்டோபர் 20 அன்று குஷிநகர் சர்வதேச விமான நிலையத்தை பிரதமர் திரு நரேந்திர மோடி திறந்து வைத்தது குறிப்பிடத்தக்கது.
குஷிநகர் ஒரு சர்வதேச புத்த புனித யாத்திரை தலமாகும். கௌதம புத்தர் இங்குதான் மகாபரிநிர்வாணம் அடைந்தார். லும்பினி, சாரநாதந்த் கயா ஆகிய புனித யாத்திரை தலங்களைக் கொண்ட புத்த வட்டாரத்தின் மையப் புள்ளியும் இந்தப் பகுதி தான்.
இந்த பிராந்தியத்தை தேசிய மற்றும் உலகளாவிய பார்வையாளர்கள் மற்றும் யாத்ரீகர்களுடன் குஷிநகர் விமான நிலையம் நேரடியாக இணைக்கும்.
குஷிநகர் விமான நிலையத்தை 3600 சதுர மீட்டர் பரப்பளவில் புதிய முனைய கட்டிடத்துடன் ரூ 260 கோடி மதிப்பீட்டில் உத்தரப் பிரதேச அரசுடன் இணைந்து இந்திய விமான நிலைய ஆணையம் உருவாக்கியுள்ளது. கூட்ட நேரத்தின் போது 300 பயணிகளை கையாளும் வகையில் புதிய முனையம் அமைக்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1775572
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
அனைத்து அலுவலர்களும் தடுப்பூசி செலுத்திக்கொள்ள வேண்டும்: டாக்டர் ஜிதேந்திர சிங்
லோக் நாயக் பவனில் ஓய்வூதியர்கள் மற்றும் ஓய்வூதியர்கள் நலத்துறையால் நாளை நடத்தப்படும் சிறப்பு முகாமில் அனைத்து அலுவலர்கள் மற்றும் தகுதியுடைய அவர்களது குடும்ப உறுப்பினர்கள் தடுப்புமருந்தை பெற்றுக்கொள்ள வேண்டும் என்று வட கிழக்கு மாகாண வளர்ச்சி இணை அமைச்சரும் , பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளி இணை அமைச்சருமான திரு ஜிதேந்திர சிங் கூறினார். வரும் வாரங்களில் இது போன்ற முகாம்கள் அதிகளவில் நடத்தப்படும் என்று அவர் தெரிவித்தார்.
கொவிட்-19 இரண்டாம் அலையின் போது துறையின் குறைதீர்ப்பு செயல்முறையின் முன்னேற்றம் குறித்து ஆய்வு செய்த அமைச்சர், அதன் தரம் குறித்து திருப்தி தெரிவித்தார்.
இதற்கிடையே, நாகாலாந்தில் விநியோகிக்கப்படுவதற்கான கொவிட் நிவாரணப் பொருட்களை பல்வேறு தொண்டு நிறுவனங்களிடம் இருந்து அமைச்சர் இன்று பெற்றுக் கொண்டார்.
சேவா இன்டெர்நேஷனல் மற்றும் யுசி பெர்க்லி ஆகிய அமைப்புகளிடம் இருந்து பெறப்பட்ட நிவாரணப் பொருட்களை வட கிழக்கு மாகாண வளர்ச்சி அமைச்சகம் கிழக்கு நாகாலாந்தில் உள்ள 4 பின்தங்கிய மாவட்டங்களில் விநியோகிக்கும்.
சேவா இன்டெர்நேஷனல் மற்றும் யுசி பெர்க்லியுடன் இணைந்து 25 நாடுகளில் இருக்கும் இந்தியர்கள் நிவாரணப் பொருட்களை சேகரித்து வருவதாக தெரிவித்த அமைச்சர், இதன் மூலம் இந்தியர்களின் ஒற்றுமையை அவர்கள் வெளிப்படுத்தி வருவதாக தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்: https://pib.gov.in/PressReleasePage.aspx?PRID=1724461
----
(Visitor Counter : 136
விவசாயத்துறை அமைச்சகம்
விவசாயிகளின் வருவாயை இரட்டிப்பாக்குவதில் தோட்டக்கலைத் துறை முக்கிய பங்காற்றலாம்
விவசாயிகளின் வருமானத்தை பெருக்குவதில் தோட்டக்கலை துறைக்கு உள்ள சாத்தியக்கூறுகளையும், பங்கையும் கருத்தில் கொண்டு அத்துறையின் வளர்ச்சிக்காக 2021-22 ஆம் ஆண்டில் ரூபாய் 2,250 கோடியை இந்திய அரசு ஒதுக்கியுள்ளது.
நாட்டில் தோட்டக்கலைத் துறையின் முழு வளர்ச்சியை மேலும் ஊக்குவிப்பதற்காக, 'தோட்டக்கலைத் துறையின் ஒருங்கிணைந்த வளர்ச்சிக்கான இயக்கம்' எனும் மத்திய அரசு திட்டத்திற்கு 2021-22-ஆம் ஆண்டில் கூடுதல் ஒதுக்கீடாக ரூபாய் 2,250 கோடியை வேளாண் மற்றும் விவசாயிகள் நலன் அமைச்சகம் வழங்கியுள்ளது.
பழங்கள், காய்கறிகள், வேர் பயிர்கள், காளான்கள், மசாலா பொருட்கள், பூக்கள், வாசனை செடிகள், தேங்காய், முந்திரி மற்றும் கொக்கோ ஆகியவற்றை உள்ளடக்கிய தோட்டக்கலைத் துறையின் சாத்தியக்கூறுகளை முழுவதும் அடைவதற்காக தோட்டக்கலைத் துறையின் ஒருங்கிணைந்த வளர்ச்சிக்கான இயக்கத்தை 2014-15-ஆம் ஆண்டு முதல் அமைச்சகம் செயல்படுத்தி வருகிறது.
முந்தைய வருடம் செய்யப்பட்ட நிதி ஒதுக்கீட்டை விட இந்த வருடத்திற்கான நிதி ஒதுக்கீடு குறிப்பிடத்தகுந்த அளவு அதிகமாகும். வருடாந்திர செயல் திட்டங்களை வகுப்பதற்காக இந்த ஒதுக்கீடு குறித்து மாநிலங்கள்/ யூனியன் பிரதேசங்களுக்கு தகவல் தெரிவிக்கப்பட்டுள்ளது.
தோட்டக்கலைத் துறையின் வளர்ச்சிக்காக அரசு எடுத்து வரும் நடவடிக்கைகளின் காரணமாக நாட்டில் வேளாண் உற்பத்தியை விட தோட்டக்கலை உற்பத்தியின் அளவு அதிகரித்துள்ளது. 2019-20-ஆம் ஆண்டில், 25.66 மில்லியன் ஹெக்டேர்கள் நிலப்பரப்பில் 320.77 மில்லியன் டன்கள் உற்பத்தியை நாடு பதிவு செய்தது. இதுவரையிலான தோட்டக்கலை உற்பத்தியில் இதுவே அதிகமாகும்.
2020-21-ஆம் ஆண்டுக்கான முதலாவது முன்கூட்டிய மதிப்பீட்டின் படி, நாட்டில் தோட்டக்கலை உற்பத்தி 27.17 லட்சம் ஹெக்டேர்கள் நிலப்பரப்பில் 326.58 மில்லியன் டன்களாக இருக்கும்.
இருந்த போதிலும், உற்பத்திக்குப் பிந்தைய நஷ்டங்கள் மற்றும் விநியோக சங்கிலி உள்கட்டமைப்பில் உள்ள சிக்கல்களின் காரணமாக பல்வேறு சவால்களை இத்துறை இன்னமும் சந்தித்து வருகிறது. 2050-ஆம் ஆண்டில் நாட்டின் பழங்கள் மற்றும் காய்கறிகளுக்கான தேவை 650 மில்லியன் மெட்ரிக் டன்களாக இருக்கும் என்று மதிப்பிடப்பட்டுள்ள நிலையில் இத்துறையில் உற்பத்தித் திறனை அதிகரிப்பதற்கான வாய்ப்புகள் ஏராளமாக உள்ளன.
பயிர் வகைகளின் உற்பத்தி மீதான கவனம், குழு மேம்பாட்டு திட்டம், வேளாண் உள்கட்டமைப்பு நிதி மூலம் கடன் வசதிகள், விவசாய உற்பத்தியாளர்கள் அமைப்புகளின் உருவாக்கம் மற்றும் மேம்பாடு ஆகிய நடவடிக்கைகள் சரியான பாதையில் கொண்டுச் செல்லும்.
பாதுகாப்பு அமைச்சகம்
போர் விமானங்கள் பராமரிப்பில் உள்நாட்டுத் தயாரிப்புக்கு விமானப்படை ஊக்கம்
போர் விமானங்கள் பராமரிப்பதில் உள்நாட்டுத் தயாரிப்புக்கு விமானப்படை ஊக்கம் அளிக்கிறது.
மிக்-21 பைசன் முதல் ரபேல் வரை வெளிநாட்டில் தயாரான பல போர் விமானங்கள் வரை இந்திய விமானப்படை இயக்குகிறது. இவற்றின் உதிரி பாகங்களுக்கு, இந்தியா வெளிநாடுகளைச் சார்ந்திருந்திருந்தது. தற்சார்பு நிலையை அடைவதற்கு இவற்றின் உதிரி பாகங்களின் தயாரிப்பு நிறுவனங்கள் மற்றும் பழுது பார்க்கும் மையங்கள் இந்தியாவில் இருப்பதில் இந்திய விமானப்படை அதிக கவனம் செலுத்துகிறது.
போர் விமானங்களின் பராமரிப்புக்குத் தேவையான திருகு ஆணிகள், வயர்கள், கேஸ்கட், ஸ்பிரிங் போன்ற சாதாரண உதிரி பாகங்கள் முதல், அதிக தொழில்நுட்பம் வாய்ந்த விமான உதிரி பாகங்களையும் உள்நாட்டில் தயாரிக்கப்படுவதை விமானப்படை விரும்புகிறது. நாட்டின் பல பகுதிகள் உள்ள போர் விமான பழுது பார்க்கும் மையங்களும் உள்நாட்டு உதிரி பாகங்களை வாங்கும் நடவடிக்கையில் ஈடுபட்டுள்ளன. இதற்காக நாசிக்கில் மத்திய உள்நாட்டுமயமாக்கல் மற்றும் உற்பத்தி மையம் உருவாக்கப்பட்டுள்ளது.
4,000 உதிரி பாகங்களை, உள்நாட்டில் தயாரிப்பதற்கு விமானப்படை ஏற்கனவே அடையாளம் கண்டுள்ளது.
இந்த தேவைகளுக்காக, மத்திய அரசின் பொது கொள்முதல் இணையதளம் மூலம் வெளியிடப்பட்ட ஒப்பந்த கோரிக்கை விவரங்கள் விமானப்படை இணையளம் indianairforce.nic.in -ல் உள்ளது. மேலும், ரூ.10 லட்சத்துக்கும் குறைவான மதிப்புள்ள, 200-க்கும் மேற்பட்ட தொழில்நுட்ப உதிரிபாகங்கள் பட்டியல் பாதுகாப்புத்துறை அமைச்சகத்தின் இணையளம் srijandefence.gov.in -ல் உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1695385
நிலக்கரி அமைச்சகம்
இந்திய நிலக்கரி நிறுவனத்தின் இஆர்பி முறையை மத்திய அமைச்சர் திரு பிரல்ஹாத் ஜோஷி தொடங்கிவைத்தார்
நிலக்கரி உற்பத்தி மற்றும் விநியோகத்தை மேலும் விரிவுபடுத்த முக்கியமானதாக இருப்பது நீடித்த, பயனுள்ள முறையில் அண்மைக்கால தகவல் தொழில்நுட்ப வசதிகளை அறிமுகம் செய்யும் அணுகுமுறையை அமலாக்கம் செய்வதாகும் என்று மத்திய நிலக்கரி, சுரங்கங்கள், நாடாளுமன்ற விவகாரங்கள் துறை அமைச்சர் திரு பிரல்ஹாத் ஜோஷி தெரிவித்தார்.
புதுதில்லியில் நடைபெற்ற நிகழ்ச்சி ஒன்றில் இந்திய நிலக்கரி நிறுவனத்தின் இஆர்பி முறையின் அமலாக்கத்தை தொடங்கி வைத்து பேசிய அமைச்சர் திரு ஜோஷி, பிரதமர் திரு நரேந்திர மோடி தலைமையின் கீழ் ஜன் தன் கணக்கு தொடங்குவதற்கு மத்திய அரசால் தகவல் தொழில்நுட்ப கருவிகள் நன்கு பயன்படுத்தப்பட்டதை நினைவுகூர்ந்தார்.
எரிசக்தித் துறையில் உலகளாவிய செயற்பாட்டாளர் என்ற முறையில் இந்திய நிலக்கரி நிறுவனத்தை நிலைநிறுத்துவது இந்த திட்டத்தின் முதன்மை நோக்கமாகும் என்று அவர் கூறினார். இந்திய நிலக்கரி நிறுவனம் முழுமைக்கும் அதன் துணை நிறுவனங்களுக்கும் சிறந்த வணிக நடைமுறைகளை இஆர்பி நிறுவுவதோடு வணிக நடைமுறையை தரப்படுத்தி ஒன்றுப்படுத்தும் என்றும் அமைச்சர் தெரிவித்தார். இந்திய நிலக்கரி நிறுவனம் முழுமைக்குமான இஆர்பி அமலாக்கம், அரசின் டிஜிட்டல் மற்றும் புதிய இந்தியாவை நோக்கிய முயற்சிக்கு ஊக்கமளிக்கும் என்று அமைச்சர் திரு. ஜோஷி கூறினார்.
இந்த நிகழ்ச்சியில் நிலக்கரி, சுரங்கங்கள், ரயில்வே துறை இணையமைச்சர் திரு ராவ் சாஹேப் பாட்டில் தன்வே, நிலக்கரித் துறை செயலாளர் டாக்டர் அனில்குமார் ஜெயின் ஆகியோர் “இந்தியாவின் எரிசக்தி தேவைகளை ஊக்கப்படுத்துவது” என்ற புத்தகத்தை வெளியிட்டனர். உலகின் மிகப்பெரிய நிலக்கரி சுரங்க நிறுவனமான இந்திய நிலக்கரி நிறுவனத்தால் மேற்கொள்ளப்பட்ட தொடர்ச்சியான முயற்சிகளை இந்த நூல் சித்தரிக்கிறது.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1800692
தகவல் மற்றும் ஒலிபரப்பு அமைச்சகம்
இந்திய சர்வதேச திரைப்பட விழாவில் திரையிடப்பட்ட கட்டி பதங் கிளாசிக் படம் குறித்த ஆஷா பரேக்கின் மலரும் நினைவுகள்
“பியார் திவானா ஹோதா ஹை, மஸ்தானா ஹோதா ஹை
ஹர் குஷி சே ஹர் காம் சே, பேகனா ஹோதா ஹை”
கிஷோர் குமாரின் காந்தக் குரலும், ராஜேஷ் கன்னாவின் இளமைத் தோற்றமும் பனாஜியில் உள்ள மக்வினெஸ் பேலஸ் அரங்கின் திரையில் இந்த மறக்க முடியாத பாடலுடன் மீண்டும் தோன்றியதால், பார்வையாளர்களுக்கு இது ஒரு சொர்க்க தருணமாக இருந்தது. பாடலில் நடித்தவரும், முன்னணி நடிகையுமான ஆஷா பரேக்கிற்கு, கட்டி பதங் திரையிடலில் கலந்துகொண்டது, இதயத்தைத் தொடும் தருணங்களாக அமைந்தது. தாதா சாகேப் பால்கே விருது பெற்ற ஆஷா பரேக் கிற்கு அர்ப்பணம் செய்யப்பட்டுள்ள ரெட்ரோ பிரிவில் இந்தியாவின் 53வது சர்வதேச திரைப்பட விழாவில் கட்டி பதங் திரையிடப்பட்டது.
திரையிடலில் பங்கேற்று, விழாப் பிரதிநிதிகளுடன் உரையாடிய ஆஷா பரேக், பல ஆண்டுகளாக, இந்திய சர்வதேச திரைப்பட விழா வளர்ந்து வந்துள்ளதாகவும், தயாரிப்பாளர்கள் தங்கள் படங்களைக் காட்சிப்படுத்தவும் விற்கவும் இது வாய்ப்பளிக்கிறது என்றும் கூறினார். “திரைப்படத் துறையை நான் விரும்புகிறேன். திரைப்பட ஆர்வலர்களுக்கு, இது சிறந்த இடமாகும்.” என்று அவர் கூறினார். ஆஷா பரேக், சர்வதேச திரைப்பட விழா அமைப்பு, தகவல் மற்றும் ஒலிபரப்பு அமைச்சகம், தேசிய திரைப்பட மேம்பாட்டு கழகம் ஆகியவற்றுக்கு நன்றி தெரிவித்தார்.
பல சூப்பர் ஹிட் படங்களால் புகழ் பெற்ற ஆஷா பரேக் 1960 மற்றும் 70 களில் ஹிந்தி சினிமாவின் ‘ஹிட் கேர்ள்’ என்று அன்புடன் அழைக்கப்பட்டார். ஒரு குழந்தை நட்சத்திரமாகத் தொடங்கி, தில் தேகே தேகோ  வில் கதாநாயகியாக அறிமுகமானார். இது பெரிய வெற்றியைப் பெற்றதுடன், அவரை நட்சத்திர அந்தஸ்துக்கு அழைத்துச் சென்றது. சக்தி சமந்தா, ராஜ் கோஸ்லா, நசீர் உசேன், ராஜேஷ் கன்னா, தர்மேந்திரா, ஷம்மி கபூர், மனோஜ் குமார், தேவ் ஆனந்த் மற்றும் பல முன்னணி திரைப்பட தயாரிப்பாளர்களின் படங்களிலும் முன்னணி நடிகர்களுடனும் 95 படங்களுக்கு மேல் நடித்தார். அவர் கட்டி பதங் படத்திற்காக  சிறந்த நடிகைக்கான பிலிம்பேர் விருதை வென்றார் மேலும் பல மதிப்புமிக்க அங்கீகாரங்களுடன் பிலிம்பேர் வாழ்நாள் சாதனையாளர் விருதை  பெற்றார். ஆஷா ஒரு இயக்குனர், தயாரிப்பாளர் மற்றும் ஒரு சிறந்த இந்திய பாரம்பரிய நடனக் கலைஞர் ஆவார். அவருக்கு பத்மஸ்ரீ  வழங்கப்பட்டது, அவர் 1998-2001 காலகட்டத்தில் திரைப்படச் சான்றிதழின் தணிக்கை வாரியத்தின் தலைவராகவும் பணியாற்றினார்.
சக்தி சமந்தா இயக்கிய கட்டி பதங், குல்ஷன் நந்தாவின் அதே தலைப்பில் அதிகம் விற்பனையான நாவலை அடிப்படையாகக் கொண்டது. இசையமைப்பாளர் ஆர்.டி. பர்மன், சூப்பர் ஸ்டார் ராஜேஷ் கன்னா ஆகியோரை ஒன்றாகக் கொண்டு வந்ததற்காக இந்த படம் சிறப்பாக நினைவுகூரப்படுகிறது. யே ஷாம் மஸ்தானி, பியார் திவானா ஹோதா ஹை மற்றும் யே ஜோ மொஹபத் ஹை போன்ற எவர்க்ரீன் மெல்லிசை ஹிட் பாடல்களை இந்தப்படம் கொண்டுள்ளது.
இளைஞர் நலன் மற்றும் விளையாட்டு அமைச்சகம்
ஃபிட் இந்தியா வினாடி வினா போட்டிக்கு, 2 லட்சம் பள்ளி மாணவர்களுக்கு இலவசப் பதிவு: விளையாட்டுத்துறை அமைச்சகம் அறிவிப்பு
பள்ளிக் குழந்தைகளுக்கான, இந்தியாவின் முதல் உடல் தகுதி மற்றும் விளையாட்டுத்துறை வினாடி வினா போட்டியான, ‘ஃபிட் இந்தியா வினாடி வினா’, பங்கேற்பாளர்களை அதிகம் ஈர்க்கும் வகையில் உருவாக்கப்பட்டுள்ளது. நாடு முழுவதும் உள்ள பள்ளி மாணவர்களுக்கு, முக்கிய அதிர்ஷ்ட அறிவிப்பாக, ஒரு லட்சம் பள்ளிகள் பரிந்துரைக்கும், முதல் 2 லட்சம் மாணவர்களை இந்த தேசியளவிலான வினா வினா போட்டியில் இலவசமாகப் பதிவு செய்வதற்கான அறிவிப்பை மத்திய இளைஞர் நலன் மற்றும் விளையாட்டு அமைச்சகம் வெளியிட்டுள்ளது. ஒவ்வொரு பள்ளியும், இந்த இலவச வினாடி வினா போட்டிக்கு 2 மாணவர்களைப் பரிந்துரைக்க முடியும். முதலில் வருபவர்களுக்கே முன்னுரிமை.
பள்ளிக் குழந்தைகளிடையே உடல் தகுதி மற்றும் விளையாட்டு குறித்த விழிப்புணர்வை அதிகரிப்பதற்காக, இந்த முடிவு மத்திய இளைஞர் விவகாரம் மற்றும் விளையாட்டுத்துறை அமைச்சர் திரு. அனுராக் சிங் தாகூரால் அறிவிக்கப்பட்டது. பிரதமரின் தொலை நோக்கான ‘ஃபிட் இந்தியா இயக்கத்தின்’ ஒரு பகுதியாக இந்த ‘ஃபிட் இந்தியா வினாடி வினா போட்டி தொடங்கப்பட்டுள்ளது. இந்த ஃபிட் இந்தியா வினாடி வினா போட்டியில், அதிக மாணவர்கள் பங்கேற்பதை ஊக்குவிக்க, முதல் 1 லட்சம் பள்ளிகள் பரிந்துரைக்கும் 2 லட்சம் மாணவர்களுக்கான பதிவுக் கட்டணம் தள்ளுபடி செய்யப்பட்டுள்ளது என மத்திய அமைச்சர் திரு அனுராக் சிங் தாகூர் கூறினார்.
மத்திய கல்வி அமைச்சர் திரு தர்மேந்திர பிரதான் முன்னிலையில், நாட்டின் முதல் விளையாட்டு மற்றும் உடல் தகுதி பற்றிய ஃபிட் இந்தியா வினாடி வினா போட்டியை விளையாட்டுத்துறை அமைச்சர் திரு அனுராக் சிங் தாகூர், கடந்த 1ஆம் தேதி தொடங்கி வைத்தார். தேசிய அளவிலான இந்த வினாடி வினா போட்டியில் ரூ.3.25 கோடி பரிசுத் தொகை உள்ளது. இது ஸ்டார் ஸ்போர்ட்ஸ் சேனலில், நாடு முழுவதும் ஒளிபரப்பப்படுகிறது.
இந்த வினாடி வினா போட்டியில் நாட்டின் ஒவ்வொரு மாநிலம் / யூனியன் பிரதேசங்களின் பிரதிநிதித்துவமும் இருக்கும் மற்றும் ஆன்லைன் மற்றும் ஒளிபரப்புச் சுற்றுகளின் கலவையாக இருக்கும். நாடு முழுவதும் உள்ள பள்ளிக்குழந்தைகள் தங்களின் உடல் தகுதி மற்றும் விளையாட்டு அறிவை, தங்கள் சக மாணவர்களுடன் சோதித்தறியும் வாய்ப்பை பெறும் வகையில் இந்த வினாடி வினா வடிவமைக்கப்பட்டுள்ளது.
ஃபிட் இந்தியா வினாடி வினா போட்டியில் பங்குபெறுபவர்களின் விவரங்கள், ஃபிட் இந்தியா இணையதளத்தில் கிடைக்கிறது.
-----
(
பிரதமர் அலுவலகம்
ஜி-20 மாநாடு 2019-ன் இடையே ‘ரஷ்யா-இந்தியா-சீனா’  அதிகாரப்பூர்வமற்ற சந்திப்பின் போது, பிரதமர் ஆற்றிய தொடக்க உரை
எனது அருமை நண்பர்கள் அதிபர் ஸீ அவர்களே, அதிபர் புட்டின் அவர்களே,
மூன்று நாடுகளைச் சேர்ந்த நாம், கடந்த ஆண்டு அர்ஜென்டினாவில் மாநாடு அளவிலான சந்திப்பை நடத்தினோம்.
உலகின் பல்வேறு முக்கிய பிரச்சினைகள் குறித்து பயனுள்ள வகையில் கருத்துப் பரிமாற்றம் செய்த பிறகு, எதிர்காலத்தில் மீண்டும் சந்திப்பது என நாம் முடிவு செய்தோம்.
இன்று நடைபெறும் இந்த RIC  மாநாட்டிற்கு உங்களை வரவேற்பதில் நான் மிகுந்த மகிழ்ச்சி அடைகிறேன்.
பொருளாதாரத்தில் உலகின் முன்னணி நாடுகள் என்ற முறையில், பொருளாதாரம், அரசியல் மற்றும் உலக அளவிலான பாதுகாப்பு நிலைமை குறித்து, நமக்கிடையே கருத்துப் பரிமாற்றம் செய்து கொள்வது மிகவும் முக்கியமானதாகும். இன்று  நடைபெறும் இந்த முத்தரப்பு சந்திப்பும், உலகம் எதிர்கொள்ளும் முக்கிய பிரச்சினைகள் குறித்து விவாதிக்கவும் ஒருங்கிணைந்து செயல்படவும் பயனுள்ளதாக இருக்கும். இந்த ஆண்டு பிப்ரவரியில் சீனாவில் நடைபெற்ற நமது வெளியுறவு அமைச்சர்கள் சந்திப்பின் போதும், பல்வேறு பிரச்சினைகள் குறித்து கருத்துப் பரிமாற்றம் செய்யப்பட்டது. பயங்கரவாத எதிர்ப்பு, சர்வதேச முக்கியத்துவம் வாய்ந்த பல்வேறு பிரச்சினைகள், பன்னாட்டு அமைப்புகளில் சீர்திருத்தம், பருவநிலை மாற்றம் மற்றும் ரஷ்யா-இந்தியா-சீனா இடையேயான ஒத்துழைப்புகள் குறித்தும் விவாதிக்கப்பட்டது.
மத்திய அமைச்சரவை
மார்ச் 1, 2020 முதல் ஆகஸ்ட் 31,2020 வரை உள்ள வேளாண்மை மற்றும் அதனுடன் தொடர்புடைய நடவடிக்கைகளுக்கான குறுகிய காலக் கடன்களைத் திருப்பிச் செலுத்தும் தேதியை நீட்டிக்க அமைச்சரவை ஒப்புதல் அளிக்கிறது
பிரதம மந்திரி திரு. நரேந்திர மோடி தலைமையிலான மத்திய அமைச்சரவை, விவசாயம் மற்றும் அதனுடன் தொடர்புடைய நடவடிக்கைகளுக்காக வங்கிகளால் வழங்கப்பட்ட 3 லட்சம் ரூபாய் வரை நிலையான குறுகிய காலக் கடன்களுக்கான திருப்பிச் செலுத்தும் தேதியை 31.08.2020 வரை நீட்டிக்க ஒப்புதல் அளித்துள்ளது. மார்ச் 1 2020 முதல் ஆகஸ்ட் 31, 2020 வரை வங்கிகளுக்கு 2 சதவீத வட்டி வழங்கல்  மற்றும் 3 சதவீத உடனடி திருப்பிச் செலுத்தும் ஊக்கத்தொகை  ஆகியவற்றின் தொடர்ச்சியான நன்மைகளை விவசாயிகளுக்கு அளிக்கிறது.
பலன்கள்
மார்ச் 1, 2020 முதல் ஆகஸ்ட் 31, 2020க்கு இடையில் கட்ட வேண்டிய விவசாய மற்றும் அதனுடன் தொடர்புடைய நடவடிக்கைகளுக்கான வங்கித் தவணைகள், 3 லட்சம் ரூபாய் வரை உள்ள நிலையான குறுகிய காலக் கடன்களுக்கான திருப்பிச் செலுத்தும் தேதி 31.08.2020 வரை நீட்டித்து வங்கிகளுக்கு 2 சதவீதம் IS மற்றும் 3 சதவீதம் விவசாயிகளுக்கு PRI போன்ற சலுகைகள் அளிப்பதால், விவசாயிகள் தங்கள் கடனைத் திருப்பிச் செலுத்த அல்லது புதுப்பிக்கக் கொடுக்கப்பட்டிருந்த கால அவகாசமான ஆகஸ்ட் 31, 2020 வரை 4 சதவீத வட்டியுடன் எந்தவித அபராதமும் இன்றி திருப்பிச் செலுத்தலாம். மேலும், இதனால் அவர்கள் இந்த கொவிட் தொற்று காலத்தில் வங்கிக்கு செல்லும் சிரமத்தைக் குறைக்க முடியும்.
பழங்குடியினர் நலத்துறை அமைச்சகம்
2023 அக்டோபர் 03 முதல் 06 வரை டேராடூனில் 4 வது தேசிய ஏகலவியா மாதிரி உறைவிடப் பள்ளிகளின் கலாச்சார, இலக்கிய மற்றும் கலை விழா - 2023-க்குப் பழங்குடி மாணவர்களுக்கான தேசிய கல்வி சங்கம் ஏற்பாடு செய்துள்ளது
மத்திய பழங்குடியினர் நலத்துறை அமைச்சர் திரு அர்ஜுன் முண்டா, உத்தராகண்ட் முதலமைச்சர் திரு புஷ்கர் சிங் தாமி ஆகியோர் சிறப்பு விருந்தினர்களாகக் கலந்து கொள்கின்றனர்
மத்திய பழங்குடியினர் நல அமைச்சகத்தின் கீழ் உள்ள பழங்குடி மாணவர்களுக்கான தேசிய கல்வி சங்கம் , உத்தராகண்ட் மாநிலம் டேராடூனில் அக்டோபர் 3 முதல் அக்டோபர் 6 வரை 4 வது தேசிய ஏகலவியா மாதிரி உறைவிடப் பள்ளிகளின் கலாச்சார, இலக்கிய மற்றும் கலா உத்சவ் - 2023 ஐ நடத்துகிறது.
மத்திய பழங்குடியினர் நலத்துறை அமைச்சர் திரு அர்ஜூன் முண்டா, உத்தராகண்ட் முதலமைச்சர் திரு புஷ்கர் சிங் தாமி, பழங்குடியினர் நலத்துறை இணையமைச்சர் திருமதி ரேணுகா சிங் சாருதா மற்றும் பிரமுகர்கள் இந்த விழாவில் கலந்து கொள்கின்றனர்.
நான்கு நாட்கள் நடைபெறும் இந்த விழாவில் நாடு முழுவதிலுமிருந்து 1500 க்கும் மேற்பட்ட ஏகலவியா மாதிரி உறைவிடப் பள்ளி  மாணவர்கள் பங்கேற்கின்றனர். இந்த ஆண்டு கலை விழா மூலம் பள்ளி மாணவர்களின் கலைத்திறனை வெளிப்படுத்தும் நிகழ்ச்சியும் நடைபெற உள்ளது.
பழங்குடியினரை மைய நீரோட்டத்துடன் ஒருங்கிணைக்க வேண்டியதன் அவசியத்தைப் புரிந்துகொண்டு, பல்வேறு துறைகளில் வளர்ச்சியடைய சம வாய்ப்புகளைப் பெற அவர்களுக்கு உதவுவதற்காக, அமைச்சகம் ஒவ்வொரு ஆண்டும் கலாச்சார விழாக்கள் மற்றும் விளையாட்டுப் போட்டிகளை ஏற்பாடு செய்து வருகிறது, இது பழங்குடியின மாணவர்களுக்கு பல்வேறு களங்களில் தங்கள் திறமைகளை வெளிப்படுத்த தேசிய தளத்தை வழங்குகிறது.
இந்த ஆண்டு உத்தராகண்ட் மாநிலத்தின் ஏகலவியா வித்யாலயா சங்கதன் சமிதி  டேராடூனில் உள்ள மகாராணா பிரதாப் விளையாட்டுக் கல்லூரியில் இந்த நிகழ்வை நடத்துகிறது.
ஈ.எம்.ஆர்.எஸ் என்பது இந்தியா முழுவதும் உள்ள இந்திய பழங்குடியினருக்கு மாதிரி உறைவிடப் பள்ளிகளுக்கான மத்திய அரசின் திட்டமாகும். இது மத்திய அரசின் பழங்குடியினர் நல அமைச்சகத்தின் முதன்மைத் தலையீடுகளில் ஒன்றாகும். மேலும் தொலைதூரப் பழங்குடிப் பகுதிகளில் உள்ள பழங்குடியின மாணவர்களுக்குத் தரமான கல்வியை உறுதி செய்வதற்காக 2018-19 ஆம் ஆண்டில் மறுசீரமைக்கப்பட்டது.
புதிய மற்றும் புதுப்பிக்கத்தக்க எரிசக்தி அமைச்சகம்
காற்றுத் தொழில்துறைக்கு நம்பிக்கை ஏற்படுத்தும் வகையில் கடலோரப் பகுதிகளுக்கான காற்று சக்தி தேசிய இலக்குகளை அரசு அறிவித்துள்ளது
புதிய மற்றும் புதுப்பிக்கத்தக்க ஆற்றல் அமைச்சகம் இந்தியாவின் முதல் 1 ஜிகாவாட் கடல் காற்று திட்டத்திற்காக சமீபத்தில் ஆர்வம் உள்ள நிறுவனங்களிடமிருந்து அறிக்கை கோரியது. இது இந்தியா மற்றும் உலகளாவிய தொழில் துறைகளிடம் இருந்து பெரும் வரவேற்பைப் பெற்றது.
காற்றுத் தொழில்துறைக்கு நம்பிக்கை ஏற்படுத்த காற்று ஆற்றல் திறன் மேம்பாட்டிற்காக, அமைச்சகம் 2022 ஆம் ஆண்டில் 5 ஜிகாவாட், 2030 ஆம் ஆண்டில் 30 ஜிகாவாட் ஆகிய நடுத்தர மற்றும் நீண்டகால இலக்கை அறிவித்துள்ளது.
இந்தியாவின் கடற்கரை காற்று இலக்கு 60 ஜிகாவாட் ஆகும். மற்ற இலக்குகளோடு ஒப்பிடுகையில் இந்த இலக்கு மிதமானதாகும். 34 ஜிகாவாட் மற்றும் 2022-ல் ஜிகாவாட் சூரிய இலக்கு பெறுவதற்கு திறந்த கடல்களில் பெரிய காற்று சக்தி விசையாழிகள் நிறுவுவதில் உள்ள சிரமமே இதற்கு காரணமாகும்.
கரையோர கடல் விசையாழிகளை, கரைப்பகுதி காற்று விசையாழிகள் விட அதிகத்திறன் மற்றும் பரிமாணங்களைக் கொண்டது எனலாம்.
கரையோரக் கடல் காற்று சக்தி, நாட்டில் ஏற்கனவே உள்ள புதுப்பிக்கத்தக்க ஆற்றல் தொகுப்பிற்கு புதிய பரிமாணத்தைக் கொண்டு வரும்.
சமூக நிதி மற்றும் அதிகாரமளித்தல் அமைச்சகம்
ஒட்டுமொத்த வளர்ச்சியே அரசின் நோக்கம்
அனைவருடன், அனைவரின் நலனுக்காக என்ற கொள்கையில் அடிப்படையில் மத்திய அரசு ஒட்டுமொத்த வளர்ச்சிக்கு முக்கியத்துவம் வழங்கி பல்வேறு நடவடிக்கைகளை மேற்கொண்டு வருகிறது. குறிப்பாக நம் நாட்டில் உள்ள வறுமைக்கோட்டிற்கு கீழ் மக்களின் வாழ்க்கை தரத்தை மேம்படுத்துவதற்கு மத்திய அரசு பல்வேறு திட்டங்களை செயல்படுத்தி வருகிறது என்று மத்திய சமூக நீதி மற்றும் அதிகாரமளித்தல் துணை இணையமைச்சர் திரு ஏ நாராயணசாமி மக்களவையில் இன்று எழுத்துப்பூர்வமான பதிலளித்துள்ளார்.
ஷெட்யூல்டு வகுப்பினர், இதர பிற்படுத்தப்பட்டோர் மற்றும் பொருளாதார ரீதியில் பின்தங்கிய வகுப்பினர் நல்வாழ்வுக்கு கடந்த 5 ஆண்டுகளில் பீகார் மாநிலத்திற்கு ரூ.1042.786 கோடி நிதி ஒதுக்கீடு செய்வதற்கு ஒப்புதல் அளிக்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணலாம்: https://pib.gov.in/PressReleasePage.aspx?PRID=1896999
பாதுகாப்பு அமைச்சகம்
இந்திய கடற்படை கப்பலான தபார் நல்லெண்ணப் பயணமாக ரஷ்யாவில் உள்ள செயின்ட் பீட்டர்ஸ்பர்கை அடைந்தது
ஐந்து நாள் நல்லெண்ணப் பயணமாகவும், ரஷ்ய கடற்படையின் 325-வது கடற்படை நாள் கொண்டாட்டங்களில் பங்கேற்பதற்காகவும் இந்திய கடற்படை கப்பலான தபார் ரஷ்யாவில் உள்ள செயின்ட் பீட்டர்ஸ்பர்கை 2021 ஜூலை 22 அன்று சென்றடைந்தது. இரு நாட்டு கடற்படைகளுக்கிடையேயான வலுவான ஒத்துழைப்பு மற்றும் நெருக்கமான ராணுவ கூட்டு உள்ளிட்ட சிறப்பான இருதரப்பு உறவுகளை இந்தியா மற்றும் ரஷ்யா பல தசாப்தங்களாக பகிர்ந்து வருகின்றன.
தல்வார் பிரிவை சேர்ந்த கப்பலான ஐஎன்எஸ் தபார், மும்பையை தலைமையிடமாகக் கொண்ட இந்திய கடற்படையின் மேற்கு தளத்தின் கீழ் இயங்குகிறது. இந்திய கடற்படைக்காக ரஷ்யாவில் இக்கப்பல் கட்டமைக்கப்பட்டு, 2004 ஏப்ரலில் செயின்ட் பீட்டர்ஸ்பர்கில் பணியில் இணைத்துக்கொள்ளப்பட்டது குறிப்பிடத்தக்கது.
கேப்டன் மகேஷ் மங்கிபுடி தலைமையில் 300 பணியாளர்களுடன் இக்கப்பல் இயங்கி வருகிறது. பல்வேறு வகைகளிலான ஆயுதங்கள் மற்றும் சென்சார்களை தன்னகத்தே கொண்டு, இந்திய கடற்படையின் வலிமைமிக்க கப்பல்களில் ஒன்றாக ஐஎன்எஸ் தபார் விளங்குகிறது.
2021 ஜூலை 25 அன்று ரஷ்ய கூட்டமைப்பின் அதிபர் ஆய்வு செய்யவுள்ள ரஷ்ய கடற்படை நாள் அணிவகுப்பின் போது, ஐஎன்எஸ் தபார் பங்கேற்கும். கொண்டாட்டங்களின் ஒரு பகுதியாக மாநகர அணிவகுப்பில் இந்திய கடற்படை இசைக்குழுவினர் கலந்து கொள்வார்கள்.
மேலும், செயின்ட் பீட்டர்ஸ்பர்க் பயணத்தின் போது, ரஷ்ய கடற்படையுடனான பல்வேறு இருதரப்பு தொழில்முறை உரையாடல்களிலும் ஐஎன்எஸ் தபார் குழுவினர் பங்கேற்பார்கள்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1738139
----
(Visitor Counter : 183
பிரதமர் அலுவலகம்
விஜயதசமியை முன்னிட்டு நாட்டு மக்களுக்கு பிரதமர் வாழ்த்து
விஜயதசமியை முன்னிட்டு நாட்டு மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார்
"நாட்டு மக்கள் அனைவருக்கும் விஜயதசமி வாழ்த்துகள். தீமையை நன்மை வென்றதையும், பொய்மைக்கு எதிராக உண்மை வென்றதையும் குறிக்கும் இந்த நன்னாள், பலரது வாழ்வில் உத்வேகத்தை வழங்கியுள்ளது", என்று பிரதமர் தமது வாழ்த்துச் செய்தியில் குறிப்பிட்டுள்ளார்.
-----
(
மனித வள மேம்பாட்டு அமைச்சகம்
சென்னையில் உள்ள இந்திய தொழில்நுட்பக்கழகத்தால் இந்தியாவில் உருவாக்கப்பட்ட ‘பார்ஓஎஸ்’ மொபைல் செயல்பாட்டு இயக்குமுறையை திரு தர்மேந்திரபிரதான், திரு அஷ்வினி வைஷ்ணவுடன் இணைந்து வெற்றிகரமாக சோதித்துப்பார்த்தார்
சென்னையில் உள்ள இந்திய தொழில்நுட்பக்கழகத்தால் இந்தியாவில் உருவாக்கப்பட்ட ‘பார்ஓஎஸ்’ மொபைல் செயல்பாட்டு இயக்குமுறையை  மத்திய கல்வி, திறன் மேம்பாடு மற்றும் தொழில்முனைவோர் துறை திரு தர்மேந்திரபிரதான், ரயில்வே தகவல்தொடர்பு, மின்னணு மற்றும் தகவல் தொழில்நுட்பத்துறை அமைச்சர் திரு அஷ்வினி வைஷ்ணவுடன் இணைந்து வெற்றிகரமாக இன்று சோதித்துப்பார்த்தார்.
அப்போது பேசிய திரு பிரதான், வலிமையான, உள்நாட்டிலேயே உருவாக்கப்படும் தற்சார்பு சார்ந்த டிஜிட்டல் உள்கட்டமைப்பின் முக்கியப் பயனாளிகளாக நாட்டின் ஏழைமக்கள் இருப்பார்கள் என்று கூறினார். பிரதமர் திரு நரேந்திர மோடியின் இந்த தொலைநோக்குப் பார்வையை நிறைவேற்றுவதில் ‘பார்ஓஎஸ்’ முக்கிய முன்னெடுப்பாக உள்ளது என்று தெரிவித்தார். தரவு காப்பிற்கு ‘பார்ஓஎஸ்’ வெற்றிகரமான ஒன்று என்று அவர் கூறினார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மத்திய தகவல் ஆணையத்தில் நிலுவையில் உள்ள 2-ஆவது மேல்முறையீடுகள்
மத்திய தகவல் ஆணையத்தில் 01.04.2021 நிலவரப்படி 38,116 இரண்டாவது மேல்முறையீடுகள் மற்றும் புகார்களும், 31.01.2022 நிலவரப்படி 31,025 மேல்முறையீடுகளும் நிலுவையில் இருந்ததாக மத்திய பணியாளர் நலன், பொதுமக்கள் குறைதீர்வு மற்றும் ஓய்வூதிய துறை இணையமைச்சர் டாக்டர் ஜிதேந்திர சிங் தெரிவித்துள்ளார்.
மாநிலங்களவையில் கேள்வி ஒன்றுக்கு எழுத்து மூலம் அளித்த பதிலில் இதனைத் தெரிவித்துள்ள அவர், தகவல் அறியும் உரிமைச் சட்டம் 2005-ல் இரண்டாவது மேல்முறையீடுகளை தீர்த்து வைப்பதற்கு கால வரம்பு ஏதும் நிர்ணயிக்கப்படவில்லை என்றும் கூறியுள்ளார். எனினும், நிலுவையில் உள்ள வழக்குகளுக்கு விரைந்து தீர்வு காண மத்திய அரசு பல்வேறு நடவடிக்கைகளை மேற்கொண்டு வருவதாகவும் டாக்டர் ஜிதேந்திர சிங் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும். https://pib.gov.in/PressReleasePage.aspx?PRID=1811913